Keunarang: Iqbal Hafidh*
Microsoft ka lheueh geupeuteubiet Windows 11 nibak padum uroe nyang ka u liköt. Teuma jai that nyang pulang haba bak microsoft saweueb na masalah, nyang roh lam kawan nyan nakeuh nibak PC nyang ngui prosèsor AMD.
Meucôk nibak The Verge, uroe Sattu (9/10/2021) na padum-padum droe nyang ngui Windows 11 bak PC ngön prosèsor AMD, ka hana teuga lé lagèe awai. Na nyang peugah awak AMD ngön Microsoft ka jitupat pat salah keu bhah nyan.
Mandua kilang rayeuk nyan jipeugah bahwa na dua boh hai nyang brat nibak PC nyang ngui AMD Ryzen ngön Windows 11. Nyang phôn that nakeuh L3 cache latency meutamah, trôh lhèe seun nibak nyang ka.
Saweueb nyan keuh meuhi meulèk watèe tangui Windows 11, na meupadum boh aplikasi jitrön 3 sampoe 5 peureusèn. Meunyo keu game e-sport na nyang jitrön dairah 10 sampoe 15 peureusèn.
Windows 11 ngön tèknologi 'prefered core' AMD pih hana göt paih cit, teknologi nyan jipinah thread u core nyang paléng bagah nibak prosèsor. Nyankeuh pakön mantöng meuhi meulèk watèe tangui Windows 11, dan bhah meulèh nyan brat that meuri nibak prosèsor lapan core.
Awak AMD ngön Microsoft jiakô bhah nyan, jinoe teungöh jisidék keulayi beujeuet jipeuteubiet sigra peuseubarô software kali ukeue. Mandua kilang rayek nyan geumeujanji meunyo hana halangan sapue nibak akhé buleuen Siploh thôn 2021 beu jeuet jipeuteubiet sigra.[]
*)Anggeta Grub WA Basa Aceh.